L'objectiu principal del cribratge és detectar el càncer en les fases inicials, abans que se'n presentin els símptomes, quan és més fàcil tractar-lo i curar-lo.
El Departament de Salut, mitjançant el Programa de Detecció Precoç de Càncer de Mama, convida totes les dones entre 50 i 69 anys a fer-se una mamografia gratuïta cada dos anys.
L'ICO és el coordinador del programa a l'Àrea Metropolitana Sud.
Podeu trobar més informació sobre el càncer de mama, com prevenir-lo i la seva detecció precoç al Canal Càncer (trobareu l'enllaç al menú de la dreta).
El càncer de mama és el més freqüent en les dones i el risc de patir-lo augmenta amb l'edat.
La majoria de casos se solen donar per sobre dels 50 anys ja que és una malaltia poc comuna abans de la menopausa.
El programa de cribratge o detecció precoç permet detectar amb la mamografia (radiografia de les mames) tumors tan petits que fins i tot no són palpables.
No és recomanable que l'únic mètode de detecció precoç sigui l'autoexploració de les mames.
Com abans es diagnostiqui el càncer de mama, millor, ja que es disposen de més opcions terapèutiques i menys agressives.
Gràcies al fet que cada vegada hi ha més tumors que es detecten en fases més inicials i a les millores en els tractaments, ha aumentat significativament la supervivència de les pacients.
Es calcula que ens darrers anys la mortalitat per aquest tumor ha disminuït entre un 25 i un 35%.
La supervivència al cap de cinc anys de la detecció de la malaltia en estadis inicials se situa al voltant del 85%.
De vegades, la mamografia detecta alguna alteració que obliga a fer més proves diagnòstiques.
Sovint aquestes proves descartaran que es tracti d'un càncer (són els anomenats falsos positius), però el procés, fins que no es té el resultat definitiu, pot causar inquietud i preocupació.
La mamografia, com qualsevol prova mèdica, no és perfecta i, ocasionalment, pot no detectar el càncer.
Per aquest motiu, si noteu alguna molèstia al pit (dolor, bony, secreció) consulteu el vostre metge encara que us feu mamografies regularment.
En alguns casos la mamografia detecta un càncer que no hauria causat problemes durant la vida de la dona.
Malauradament, actualment no és possible saber quins càncers tenen aquest caràcter més benigne i quins es poden estendre pel cos.
Totes les dones entre 50 i 69 anys rebreu una carta convidant-vos a participar al Programa de Detecció Precoç de Càncer de Mama.
En aquesta carta es detalla el dia, l'hora i el lloc reservat per realitzar la prova.
El dia de la cita, personal especialitzat us farà emplenar un petit qüestionari i us realitzarà les mamografies.
La mamografia és una radiografia de les mames que genera una mínima radiació.
Per fer una mamografia, la mama se situa entre dues plaques que la comprimeixen per tal millorar la qualitat de la imatge.
La compressió genera un dolor suportable que només dura uns segons.
Per això és necessari treure's la roba de cintura cap amunt.
Perquè no quedi cap zona del pit sense explorar, generalment es fan dues mamografies de cada mama.
Un cop fetes les mamografies, dos radiòlegs especialitzats les valoraran independentment per tal d'augmentar l'exactitud del diagnòstic.
Si hi ha divergències en el resultat, la decisió final la prendran conjuntament.
Llavors us enviarem el resultat per carta al vostre domicili i, si no ens indiqueu el contrari, una còpia al vostre metge de capçalera.
El programa de detecció precoç de càncer de mama convida a totes les dones a partir del 50 anys.
Com que les invitacions es fan seguint un ordre de centres d'atenció primària que es repeteix cada 2 anys, pot ser que no rebeu la invitació just quan feu els 50 anys, però sempre abans de fer 52 anys.
Si teniu les dades actualitzades al padró del vostre municipi i al centre d'atenció primària, hauríeu de rebre la primera invitació abans del 52 anys.
Si no l'heu rebut o heu canviat de domicili, podeu contactar amb el coordinador del programa a la vostra àrea.
També podeu posar-vos en contacte amb el Programa accedint al web (trobareu l'enllaç tot seguit) o bé mitjançant el correu electrònic [EMAIL]
Aquests contactes només són per a les persones que pertanyeu a les comarques del Baix Llobregat, Alt Penedès i Garraf o a la ciutat d'Hospitalet de Llobregat.
Àrea Barcelonès Nord i Maresme (ICO Badalona)
Oficina tècnica de cribratge Barcelonés Nord i Maresme
Atenció telefònica de dilluns a divendres de 8 a 20 h.
Regió Sanitària de Girona (ICO Girona)
Telèfon Oficina de cribratge: 901510073
Si residiu en altres llocs de Catalunya podeu trucar al telèfon de Sanitat Respon: 061
Un cop us hagueu fet la mamografia es poden donar tres situacions:
-La majoria de dones tindreu una mamografia normal.
En aquest cas, aproximadament un mes després de realitzar-vos la mamografia us enviarem una carta amb el resultat i la recomanació de realitzar-vos una nova mamografia d'aquí a 2 anys.
-Si el resultat de la mamografia és dubtós ens posarem en contacte per citar-vos i realitzar-vos una prova addicional.
-En algunes circumstàncies pot ser necessari fer mamografies en intervals més curts durant un certs període de temps.
La periodicitat vindrà especificada a la carta.
En tots els casos, el Programa s'encarregarà de tornar a enviar la citació en el moment que correspongui a cada dona.
Independentment del resultat de la mamografia, si noteu alguna molèstia a la mama, heu de consultar al vostre metge.
Només es torna a citar un 5% de les dones que participen en el Programa per complementar l'estudi amb noves proves, que poden ser: una nova mamografia, una ecografia o una biòpsia.
A la majoria d'aquestes dones se'ls realitza una nova mamografia o una ecografia, que serveix per descartar alteracions importants.
Aquestes proves serveixen per confirmar un cas de càncer en entre 4 i 5 dones de cada 1.000 participants.
Si us detecten un càncer de mama, un equip multidisciplinari format per radiòlegs, cirurgians, ginecòlegs, oncòlegs i altres especialistes avaluarà el cas i prendrà les decisions més adequades per a la vostra situació particular.
Detectar-lo en fases inicials fa que, la majoria de vegades, sigui possible l'extirpació de la lesió i l'aplicació de tractaments més efectius i menys nocius.
A la zona metropolitana Sud, que inclou les comarques del Baix Llobregat, el Garraf i l'Alt Penedès, a més a més de les poblacions de Masquefa, Castellbisbal, Cunit i l'Hospitalet de Llobregat, en els anys 2010 i 2011 es van convidar a participar al Programa de Detecció Precoç de Càncer de Mama 145.758 dones.
N'hi van participar 90.143 i 10.009 ens van informar que seguien controls a altres centres.
Això suposa que gairebé un 70% de les dones de la zona Costa de Ponent es van realitzar mamografies de control durant aquest període.
En total es van detectar 331 càncers.
Les dades dels estudis disponibles indiquen que la mamografia no és un prova de detecció precoç tan efectiva en les dones més joves, ja que tenen una major densitat del teixit mamari que dificulta la interpretació de la mamografia.
Així mateix, la freqüència del càncer de mama és menor en les edats més joves.
Si us noteu qualsevol anomalia, com un bony, dolor, secreció o qualsevol altre símptoma que us preocupi, heu de consultar sempre amb el vostre metge per tal que valori la situació i, d'acord al que preciseu, establir els procediments necessaris per al diagnòstic i/o tractament.
El risc augmenta en les dones que seguiu la TSH durant uns quants anys:
• La teràpia combinada de TSH s'associa a tenir un risc més elevat de desenvolupar càncer de mama.
• Pel tractament amb TSH únicament amb estrogen, el risc és menor que amb la TSH combinada.
Alguns estudis no han detectat augment del risc en aquest tipus de teràpia.
• El risc augmenta amb la durada de la utilització de la THS i durant uns anys més després d'haver finalitzat el tractament.